KIRJALLINEN KYSYMYS P-0109/98 neuvostolle esittäjä(t): Guido Viceconte (UPE) (23. tammikuuta 1998)

Aihe: Pakolaistulva Euroopan unionin kaakkoisilla rannikkoalueilla

Viime kuukausien aikana unionin Välimeren rannikolle on saapunut tuhansittain pakolaisia Albaniasta ja Turkista.

Italian viranomaiset ovat järjestäneet väliaikaisen majoituksen sekä mahdollisten turvapaikkahakemusten tutkimisen Schengenin sopimuksen määräysten mukaisesti.

Kuten Roomassa vastikään pidetyn poliisipäälliköiden teknisen kokouksen aikana kävi ilmi, tilanne tulee vielä väistämättä kärjistymään entisestään, kun otetaan huomioon kaakkoisen Välimeren alueen maissa vallitsevat väestölliset ja taloudelliset kehityssuunnat. Asian poliittinen merkitys, sen ylikansallinen ulottuvuus, rikollisjärjestöjen toiminta sekä tilanteen ilmeinen paheneminen tulevaisuudessa vaativat kiireellistä EU:n laajuista osallistumista, jonka tulee johtaa toisaalta tarvittavan yhtenäisen vastauksen aikaansaamiseen EU:n sisällä ja toisaalta politiikkaan, joka tähtää ilmiön taustalla olevien poliittisten ja yhteiskunnallis-taloudellisten syiden ratkaisemiseen paikan päällä.

Mitä neuvosto aikoo tehdä todellisen ratkaisun löytämiseksi tähän polttavaan ongelmaan?

Aikooko neuvosto jouduttaa kysymyksen käsittelyä ja esittää poikkeustoimia Italiaan kohdistuvan taakan jakamiseksi?

Yhteinen vastaus kirjallisiin kysymyksiin P-3755/97, E-3927/97 ja P-0109/98 (19. maaliskuuta 1998)

Viime aikoina EU:n alueelle on saapunut yhä enemmän Irakin ja Turkin kansalaisuutta olevia kurdeja sekä vähäinen mutta kasvava samoja kauttakulkureittejä käyttävä muunmaalaisten maahanmuuttajien joukko. Vastauksena tähän neuvosto hyväksyi 6. tammikuuta 1998 laajan EU:n toimintasuunnitelman, joka koskee Irakista ja sen lähialueilta äskettäin tulleisiin maahanmuuttajiin liittyviä näkökohtia.

Vaikka tämä joukko on merkittävä ongelma Euroopan unionin jäsenvaltioille ja edellyttää tiiviimpää yhteistyötä laittoman maahanmuuton ja järjestäytyneen rikollisuuden torjunnassa, neuvosto ottaa huomioon myös ongelmaan liittyvät poliittiset ja humanitaariset näkökohdat, joihin arvoisat parlamentin jäsenet kysymyksissään viittasivat.

Euroopan unioni on ryhtynyt asianmukaisiin toimiin parantaakseen alueen poliittisen, taloudellisen ja humanitaarisen tilanteen analysointia. Toimintasuunnitelman puitteissa Yhdistyneiden Kansakuntien pakolaisasioiden päävaltuutetun (UNHCR) kanssa jatketaan tiivistä vuoropuhelua, jotta saataisiin lisätietoja humanitaarisesta tilanteesta ja tutkittaisiin mikä tehtävä UNCHR:llä voisi alueella olla turvapaikkakysymysten käsittelyssä, joka sisältää mahdollisten paikallisten ratkaisujen löytämisen. Toimintasuunnitelmaan kuuluu Irakin kansan tarpeiden seuraaminen humanitaarisen avun antamiseksi sekä Euroopan unionin tasolla että kahdenvälisellä tasolla samoin kuin vuoropuhelun jatkaminen alueen valtioiden kanssa, jotta korostettaisiin sitä, että Yhdistyneiden Kansakuntien järjestöjen ja valtioista riippumattomien järjestöjen on päästävä Pohjois-Irakiin aiempaa helpommin.

Lisäksi neuvosto on tietoinen, että merkittävä osa maahanmuuttajista on asianmukaisesti määritelty pakolaisiksi pakolaisten oikeusasemaa koskevan Yhdistyneiden Kansakuntien vuoden 1951 yleissopimuksen mukaisesti tai heille on jäsenvaltioissa myönnetty humanitaarisista syistä jokin muu asema. Tässä suhteessa on korostettava, että pakolaisaseman myöntäminen yksittäistapauksissa Geneven yleissopimuksen merkityksen mukaisesti, samoin kuin muunlaisen suojelun antaminen humanitaarisin perustein, on jäsenvaltioiden päätettävissä. Näin ollen neuvosto tunnustaa täysin sen, että humanitaariset näkökohdat on jatkossakin otettava asianmukaisesti huomioon, ja että jäsenvaltiot täyttävät edelleen velvoitteensa antaa suojelua kansainvälisen lainsäädännön mukaisesti. Kyseinen tunnustaminen on olennainen toimintasuunnitelman osa mutta silti on varmistettava, että henkilöt, jotka eivät tarvitse tällaista suojelua, eivät voi käyttää väärin turvapaikan hakemiseen ja myöntämiseen sekä muihin suojelutoimiin liittyviä menettelyjä.

Neuvosto työskentelee parhaillaan toimintasuunnitelman täytäntöönpanemiseksi nopeasti ja tehokkaasti.

Neuvosto ei toistaiseksi katso tarpeelliseksi esittää poikkeustoimenpiteitä maahanmuuttajien virran yksittäisiin jäsenvaltioihin kohdistuvan kustannusten jakamiseksi. On kuitenkin korostettava, että neuvosto on hyväksynyt kaksi säädöstä siirtymään joutuneiden henkilöiden vastaanotosta ja väliaikaisesta oleskelusta aiheutuvien kustannusten jakamisesta (neuvoston päätöslauselma 25. syyskuuta 1995, EYVL C 262, 7.10. 1995, s. 1 ja neuvoston päätös 4. maaliskuuta 1996, EYVL L 63, 13.3. 1996, s. 10). Lisäksi kustannusten jakamista koskeva kysymys jäsenvaltioiden keskuudessa sisältyy komission ehdotukseen siirtymään joutuneiden henkilöiden tilapäistä suojelua koskevasta yhteisestä toiminnasta (EYVL C 106, 4.4. 1997, s.13), jota asianmukainen neuvoston työryhmä parhaillaan tarkastelee.